
1. כללי

1.1. נוהל זה קובע את הרכבה של ועדת אכלוס עליונה, מגדיר את סמכויותיה, תפקידיה וסדרי עבודתה. 
1.2. נוהל זה מבטל את הנוהל "ועדת אכלוס עליונה" מס' 08/13 מיום 25.6.2003 וכל תהליך והוראה קודמים בנדון. 


2. תפקידי הוועדה וסמכויותיה

2.1. הוועדה דנה ומחליטה בערעורים של מבקשי סיוע בדיור שאינם זכאים לסיוע, 
או מערערים על קביעת הזכאות שנקבעה לפי נתוניהם, למעט הוועדה הציבורית לאכלוס, או במקרים שאין בסמכות הוועדות לדון בהם.

2.2. הוועדה תפעל במגמה לתת מענה לבעיות חריגות של משפחות ויחידים המבקשים סיוע בדיור, להם לא נמצא מענה במסגרת הכללים והקריטריונים של המשרד.

2.3. החלטות הוועדה תקפות ל-12 חודשים למעט החלטות הקובעות את קבוצת הזכאות.

2.4. ועדה עליונה אזורית מוסמכת לדון בבקשות לדיור ציבורי וסיוע בשכר דירה בלבד.
             ועדה עליונה במטה (ירושלים) מוסמכת לדון בכל סוגי הבקשות לסיוע בדיור.
 
3. התבחינים אותם בוחנת הוועדה בבואה לקבל החלטה:

תבחינים  הנוגעים לכל סוגי הבקשות :

1. מצב כלכלי – הכנסות, מקורות הכנסה, כושר השתכרות, פוטנציאל השתכרות.

2. גודל משפחה – מספר נפשות, גילאי הילדים.

3. נכות – נכות למי מבני המשפחה, לרבות תמהיל  נכויות במשפחה וסוג הנכות.

4. תפקוד.

5. רקע בריאותי – בעיות רפואיות של כל אחד מבני המשפחה.


6. סטטוס משפחתי – הורה עצמאי, עורף משפחתי.

7. רקע סוציאלי – בהתבסס על דו"ח סוציאלי של גורם ממשלתי או עירוני.

בכל מקרה מסוים ייבחנו התבחינים הרלבנטיים מבין כלל התבחינים שלעיל.

בקשות לסיוע בשכר דירה :

נוסף על התבחינים שלעיל, הוועדה תביא בחשבון את מגבלת התקציב העומד לרשותה וכן את מספר הפניות לוועדה.

בקשות לסיוע בדיור ציבורי: 

נוסף על תבחינים 7-1 שלעיל, הוועדה תביא בחשבון תבחינים נוספים, כדלקמן:

· מלאי הדירות המתפנות ביישוב.
· מספר הזכאים הממתינים בתור.

בקשות בנושא "דייר ממשיך":

התנאים להכרה כ"דייר ממשיך" וההגדרות בנושא זה קבועים בחוק ואין לוועדה סמכות ושיקול דעת לאשר חריגים בנושאים אלה. 

סמכות הוועדה בתחום זה היא לקבוע האם המבקש מתגורר בדירה ברצף במהלך התקופות המפורטות בחוק, על בסיס מכלול הנסיבות והעובדות. 
כמו כן, בסמכות הוועדה לבחון האם התקיימו יתר התנאים הקבועים בחוק במקרה הצורך, כגון: האם המבקש עונה לקרבה המשפחתית הנדרשת לפי החוק.

4.  הרכב הוועדה

עליונה אזורית:
3 ראשי תחום לאכלוס.
אחד  מחברי הוועדה ישמש כיו"ר.

עליונה במטה (ירושלים):
יו"ר – מנהל  אגף א' פרט וחריגים או ראש תחום פרט וחריגים.
חברים – 2 מבין אלה:

ראש תחום לאכלוס, ממונה פניות ציבור, נציג מינהל לסיוע בדיור – חבר ומרכז. 

5. הכנת החומר לוועדה

תהליך ההכנה במחוז:

5.1  המחוז יעביר לוועדה את ערעור הפונה באחד מהמקרים הבאים: 	

א. כאשר אין בסמכות ועדה במחוז לדון  בבקשת הפונה.

ב. כאשר קיימים חילוקי דעות בין חברי הוועדה העליונה האזורית, תועבר הפנייה לוועדה העליונה במטה (ירושלים).

5.2  לבקשת הערעור יצורפו המסמכים הרלוונטיים למהות הבקשה וכל מסמך שהמציא הפונה.

5.2.1 כל המסמכים  מוטבעים בחותמת "דואר נכנס".

5.2.2 טופס דיון לוועדה ימולא על כל פרטיו על ידי עובד מחלקת אכלוס במחוז או עובד החברה הממשלתית-עירונית. הטופס יהווה בסיס להחלטה ולפרוטוקול.
ממונה מחוזי לאכלוס במחוז או בחברה יחתום על טופס הדיון ויהיה אחראי לכך שכל הפרטים הרשומים בטופס זהים למסמכים הנמצאים בתיק הבקשה וכי כל העובדות הנוגעות בדבר הוצגו בפני הוועדה. 

5.2.3 טיפול בערעורים באגף אכלוס:

א. מרכז הוועדה יבדוק אם התיק מוכן לדיון בוועדה.
אם כן – התיק יובא לדיון בוועדה, אם לא – התיק יוחזר למחוז ללא דיון, עם פירוט סיבות ההחזרה.

ב. התיקים יובאו לוועדה לפי תאריך הגעתם, למעט תיקים 
שהמחוז, או אחד מחברי הוועדה, או המינהל לסיוע בדיור במטה (ירושלים) הגדירו אותם כדחופים.

6. סדרי עבודת הוועדה

6.1  בהעדר נסיבות מיוחדות, ישיבות הוועדה תתקיימנה לפחות אחת לשבוע.

6.2 החלטות הוועדה תהיינה תקפות בנוכחות 3 חברים לפחות וביניהם היו"ר, וברוב קולות. 
אם יהיה שוויון בין מספר החברים המחליטים בעד או נגד, קולו של היו"ר יכריע.

6.3 טופס הדיון חתום, כאמור, יהווה פרוטוקול הוועדה.

7. הטיפול בערעור ובבקשה לדיון נוסף

7.1 אם לא נוספו נתונים חדשים, יוכל המערער להגיש ערעור על החלטת הוועדה העליונה  במשך 12 חודשים מיום ההחלטה, לוועדה הציבורית לאכלוס (בבקשות בהם מוסמכת לדון הוועדה הציבורית לאכלוס).

במקרה הבא ניתן יהיה לערער על החלטת הוועדה ולהביא את הנושא לדיון נוסף בוועדה זו: ממונה מחוזי לאכלוס במחוז או בחברה או במינהל לסיוע בדיור החליט כי נוספו נתונים מאומתים שלא הוצגו בפני הוועדה בעת קבלת ההחלטה. 

7.2  תהליך הטיפול בערעור כזה יהיה כמפורט בסעיף 5. 


חגי רזניק
המנהל הכללי

